Анна Галгашова

**Анна Галгашова**,  *Anna Halgašová*, *20. фебруар 1923, Остружниця, Словакия – †15. януар 1996, Пряшов, Словакия — людова писателька, фолклористка.

## Биография
Анна Галгашова (в дѣвоцтвѣ Малиничова) ся рoдила в селѣ Остружниця, котре тогды належало окресу Гуменне, де люде говорили тзв. „пуйдяцкым“ диалектом. Ей отець, Иван Малинич, быв гайник панского лѣсу. Основну школу Анна Галгашова выходила в родном селѣ, де ей учитель Теодор Гренюк прискѣпив любов ку красной литературѣ, но передовшиткым ку фолклору ай етнографии. Тяжкый живот родины не дав Галгашовой можность ся проявльовати в тых сферах. Од дѣтинства служила в родном селѣ, в Старинѣ над Цирохов, Стащинѣ, Гуменном, аж и в Ужгородѣ. 1. юна 1943 ся побрала з Иваном Галгашом, якый тыж немало скусив: ходив за роботов по Словакии, до Польщи аж и до Германии. Мали сына Микулу и дѣвку Марию. 

Як авторка ся Анна Галгашова проявила аж в зрѣлом вѣку, од . Ку своим творам черпала иншпирацию з властного живота ай зоз живота своих найблизшых, сосѣдох, знакомых и менше знакомых людей, котрых стрѣчала и котры повѣдали о своем животѣ.

В року 1980 село Остружниця, што мало лем 138&nbsp;обывательох, было выстяговане про выставбу водозбора Старина. По вымушеном одходѣ з родного села родина Галгашовых ся оселила в Пряшовѣ, де собѣ купили хыжу з фалатком землѣ. А тото мале газдовство збавило Анну Галгашову од тяжкой роботы, и настав приязный час, коли могла зачати писати о традичном способѣ живота и звычаях свого родного села, котре вже было лем в споминах. Ей записы обсягують русинскы народны приповѣдкы, легенды, пословицѣ, спѣванкы и балады, з котрых велика часть была публикована в зберцѣ „Стружніцкыма пішниками“ (1993). 

## Творба
В особѣ Анны Галгашовой видиме значно талентовану носительку и зберательку народной културы Русинох выходной Словакии, котра розумѣла, же вшитко пережите, до найтоншых емоций, бы мала дати на папѣрь, жебы то зостало ай до будучности. Ещи в родном селѣ зачала записовати не лем пережите, але подля рады етнографа  зоз Словацкой академии наук (САН), котрый свого часу навщѣвив Стружницю, ай розличны людовы звычаи. В Пряшовѣ, коли мала вецей часу,   понукнув, жебы тоты зошиты послала до Народописной сполочности САН до Братиславы, а в року 1984 ей етнографичны материалы были оцѣнены третѣм мѣстом в конкурзѣ. Далшы два зошиты были оцѣнены тыж так в року 1986 (еден з них — спомины на Другу свѣтову войну). Быв то великый успѣх простой жены з маленького русинского села. Сила Анны Галгашовой — в широтѣ и систематичности поданого фолклорного и етнографичного материалу, а при том не гоносила ся своима зналостями, але охотно принимала  рады фаховых експертох, што мало благодарный вплыв на уровень ей зберательской роботы. А так ся зродила книжка „Стружніцкыма пішниками“, в котрой найширше представлять людову прозу.

Ей властны поетичны творы, повны реминисценций з минулого живота в селѣ и емоцийных зажиткох, котры были выкликаны мушенов адаптациов на нове варошске окружѣня, были публикованы в новинках, часописох и даскельо антологиох русинской поезии, як „Муза спід карпат“ (1996), „Русински/руски писнї“ (1997) ци „Терньова ружа“ (2002).

## Интересны факты
* Зошиты Анны Галгашовой в оригиналѣ были писаны по русинскы, але латинков, а без знакох интерпункции, але чистотѣ языка, говора ей родного села, и логицѣ поданых думок годен бы позавидѣти не еден далеко школованѣйшый чоловѣк.
* Роботу своей теты, Анны Галгашовой, высоко цѣнив ай Юрко Харитун, котрый сам тыж быв зберательом фолклора.

## Жерела и одказы
* {{ref-en}
* 
* 

## Референции

Катеґорія:Русиньскы фолклорісты
Катеґорія:Русиньскы писателї
Катеґорія:Русиньскы поеты